కోల్‌ ఇండియాలో వాటా విక్రయం
-  కొచ్చిన్‌ ఐపీఓకు పచ్చజెండా..
-  ఎగుమతులకు 3 శాతం వడ్డీ సబ్సిడీ
-  8000 కోట్ల విలువైన రైల్వేలైన్‌ పనులకు సై..
-  ఆంధ్రప్రదేశ్‌, ఛత్తీస్‌గఢ్‌, ఒడిషాలకు మేలు
-  సంస్కరణపు బాటలోనే మంత్రివర్గ నిర్ణయాలు
   న్యూఢిల్లీ: కేంద్ర ప్రభుత్వం తమ సంస్కరణల పంథాను కొనసాగిస్తోంది. ఈ దిశగా బుధవారం సమావేశమైన కేంద్ర మంత్రివర్గం పలు కీలక ఆర్థిక అంశాలకు పచ్చజెండా ఊపింది. కోల్‌ ఇండియాలో (సీఐఎల్‌లో)మరో 10 శాతం వాటా విక్రయం, కొచ్చిన్‌ షిప్‌యార్డ్స్‌ పబ్లిక్‌ ఇష్యూకు సమ్మతి తెలపడంతో పాటు ఎగుమతులకు 3 శాతం వడ్డీ సబ్సిడీ పథకాన్ని పునరుద్ధరించింది. దీనికి తోడు బిడ్డర్లు ఇతర సమస్యల కారణంగా నిలిచిపోయిన దాదాపు 34 భారీ రహదారుల ప్రాజెక్టులను వీలైనంత త్వరగా తిరిగి మొదలుపెట్టేలా చూసేందుకు రహదారుల శాఖకు అధికారాలు కల్పిస్తూ నిర్ణయం తీసుకుంది. దాదాపు రూ.8000 కోట్ల విలువైన పలు రైల్వే ప్రాజెక్టులకు కూడా లైన్‌ క్లియర్‌ చేసింది. మొట్టమొదటి సారిగా రైతులకు నేరుగా ఉత్పత్తి సబ్సిడీని అందించే విధానానికి కూడా మంత్రివర్గం సమ్మతి తెలపడం విశేషం.
సీఐఎల్‌లో వాటా విక్రయం..
   పెట్టుబడుల ఉపసంహరణ లక్ష్యాలను అందుకోవడంలో విఫలమైన కేంద్రం తన పరువు నిలుపుకొనేందుకు కోల్‌ ఇండియాపై దృష్టి సారించింది. ఇందులో భాగంగా ఆ సంస్థలో 10 శాతం వాటాను విక్రయించాలని నిర్ణయించింది. తాజాగా ప్రతిపాదిత కోల్‌ ఇండియా వాటా విక్రయం వల్ల ప్రస్తుత మార్కెట్‌ ధర వద్ద ప్రభుత్వానికి దాదాపు రూ.20,000 కోట్ల మేర నిధులు సమకూరనున్నాయి. ఎగుమతులకు ఊతం ఇచ్చేలా ప్రి-షిప్‌మెంట్‌, పోస్ట్‌-షిప్‌మెంట్‌ రుణాలపై 3 శాతం సబ్సిడీ అందించే పథకం పునరుద్ధరణకు కూడా మంత్రివర్గం సమ్మతి తెలిపింది. ఈ సౌలభ్యం ఈ ఏడాది ఏప్రిల్‌ నుంచి అమలులోకి తీసుకోనున్నారు. చక్కెర మిల్లులకు చెరకును విక్రయించే రైతులకు నేరుగా సబ్సిడీని ఇవ్వాలని మంత్రి వర్గం నిర్ణయించింది. తాజా నిర్ణయం మేరకు క్విటాలుకు రూ.4.5 ఉత్పత్తి సబ్సిడీని అన్నదాతకు అందిచనుంది. మరోవైపు రైల్వే మౌలిక వసతుల అభివృద్ధికి పెద్దపీట వేస్తూ ప్రభుత్వ మంత్రివర్గ సమావేశంలో దాదాపు రూ.83451 కోట్ల విలువైన నాలుగు రైల్వే లైన్‌ ప్రాజెక్టులకు సమ్మతి తెలిపింది. ఈ నిర్ణయం వల్ల ఆంధ్రప్రదేశ్‌తో పాటు ఒడిషా, ఛత్తీస్‌గఢ్‌ రాష్ట్రాలకు మేలు జరగనుంది. ప్రధాని నేతృత్వంలోని 'ఆర్థిక వ్యవహారాల మంత్రివర్గ కమిటీ' కొత్తగా దాదాపు 189.278 కి.మి. రైల్వే లైన్‌ ఏర్పాటుకు తమ సమ్మతి తెలిపింది. ఇందులో రూ.2977.64 కోట్ల విలువైన కొత్తవలస-కోరాపుట్‌ రైల్వే లైన్‌ డబ్లింగ్‌ పనులతో పాటు.. కోరాపుట్‌-సింగాపూర్‌ (రూ.164.56 కోట్లు) డబ్లింగ్‌ పనులు, జగ్దాల్‌పూర్‌-కోరాపుట్‌ రైల్వే లైన్‌(రూ.1839 కోట్లు) నిర్మాణ పనులు ఉన్నాయి. ఈ మార్గంలో వస్తు రవాణా డిమాండ్‌ బాగా పెరుగుతున్న నేపథ్యంలో కేంద్రం ఈ కీలక నిర్ణయం తీసుకుంది. ఈ ప్రాజెక్టులు ఏడేళ్ల కాలంలో పూర్తి కానున్నాయి. ఈ కొత్త రైల్వే పనుల కారణంగా ఒడిషాలోని కోరాపుట్‌ జిల్లాతో పాటు ఆంధ్రప్రదేశ్‌లోని విజయనగరం, విశాఖపట్టణం జిల్లాలకు మేలు జరగనుంది.
భగ్గుమన్న కార్మిక సంఘాలు..
   కోల్‌ ఇండియా (సీఐఎల్‌) సంస్థలో 10 శాతం వాటాను విక్రయించాలని కేంద్ర మంత్రివర్గం తీసుకున్న నిర్ణయాన్ని ఉద్యోగ సంఘాలు వ్యతిరేకించాయి. సంస్థలో వాటా విక్రయపు నిర్ణయాన్ని వ్యతిరేకిస్తూ త్వరలోనే సమ్మె బాట పట్టాలని కొన్ని సంఘాలు యోచిస్తున్నాయి. సీఐఎల్‌లో 10 శాతం వాటా విక్రయం ద్వారా దాదాపు మరో రూ.20,000 కోట్లను సమీకరించనున్నట్లు బొగ్గు, విద్యుత్తు శాఖ మంత్రి పీయూష్‌ గోయెల్‌ వెల్లడించారు. ఈ ప్రకటనకు కార్మిక సంఘాలు తీవ్రంగా స్పందిచాయి. ఈ నిర్ణయాన్ని తాము తీవ్రంగా వ్యతిరేకిస్తున్నట్లుగా 'ఇండియన్‌ నేషనల్‌ మైన్‌ వర్కర్స్‌ ఫెడరేషన్‌' కార్యదర్శి ఎస్‌.క్యు. జమా తెలిపారు. ఈ నిర్ణయాన్ని వ్యతిరేకిస్తూ సమ్మె బాట పట్టే యోచనలో ఉన్నట్లు తెలిపారు. త్వరలోనే కార్మిక సంఘాల వారితో సమావేశమై ప్రభుత్వ నిర్ణయంపై తదుపరి కార్యాచరణను ఖరారు చేసిముందుకు సాగనున్నట్లు తెలిపారు. సీఐఎల్‌లో వాటా విక్రయంతో పాటు బొగ్గు పరిశ్రమకు సంబంధించి తీసుకుంటున్న వివిధ విధానపర నిర్ణయాలను తాము వ్యతిరేకిస్తున్నట్లుగా ఏఐటీయూసీ అధ్యక్షుడు రామేంద్ర కుమార్‌ తెలిపారు. అయితే ఈ విషయంలో సమ్మెకు వెళ్లే యోచనపై తాము వెంటనే ఎటువంటి ప్రకటన చేయలేమని ఆయన అన్నారు. ప్రభుత్వ నిర్ణయాన్ని వ్యతిరేకిస్తున్నట్లు అఖిల భారత బొగ్గు కార్మికుల ఫెడరేషన్‌కు చెందిన జోబిన్‌ రారు తెలిపారు. వివిధ రూపాల్లో తమ నిరసనను తెలియజేయనున్నట్లు తెలిపారు. ఇందుకు పలు మార్గాలు ఉన్నాయన్నారు. సీఐఎల్‌లో వాటా విక్రయాన్ని వ్యతిరేకిస్తూ గత జనవరిలో కూడా కార్మిక సంఘాలు అయిదు రోజుల సమ్మె రూపంలో నిరసనకు దిగారు. అయితే రెండు రోజుల్లో ప్రభుత్వం నుంచి సీఐఎల్‌ను ప్రయివేటీకరించమనీ.. కార్మికుల ప్రయోజనాలను కాపాడుతామని నిర్ధిష్టమైన హామీ లభించడంతో సమ్మెను విరమించిన సంగతి తెలిసిందే.
మీ స్నేహితులకు రికమెండ్ చెయ్యండి